
МИНИСТАРСТВО ПРОСВЕТЕ, НАУКЕ 
И ТЕХНОЛОШКОГ РАЗВОЈА
                                      
БЕОГРАД
Немањина 22-26
			

На  основу члана 18. став 4. Закона о Заштитнику грађана („Службени гласник РС“, бр. 79/05 и 54/07), Заштитник грађана је са становишта своје законом утврђене надлежности, размотрио текст Нацрта закона о изменама и допунама Закона о високом образовању, који је Министарство просвете, науке и технолошког развоја доставило на мишљење актом бр. 011-00-00127/2021-06 oд 11. 5. 2021. године и даје следеће

МИШЉЕЊЕ
НА 
НАЦРТ ЗАКОНА О ИЗМЕНАМА И ДОПУНАМА 
ЗАКОНА О ВИСОКОМ ОБРАЗОВАЊУ


Заштитник грађана поздравља израду Нацрта закона о изменама и допунама Закона о високом образовању (у даљем тексту: Нацрт закона), будући да доприноси унапређењу квалитета високог образовања.

Сугестије које би, по мишљењу ове институције, значајно допринеле побољшању текста Нацрта закона односе се на следеће:

Заштитник грађана је мишљења да је одредбама Нацрта закона потребно посебним чланом прописати забрану свих облика дискриминације, у складу са одредбама Закона о забрани дискриминације, а по угледу на одредбу члана 110. Закона о основама система образовања и васпитања ("Сл. гласник РС", бр. 88/2017, 27/2018 – др. закон, 10/2019, 27/2018 – др. закон и 6/2020). Поменутим чланом је потребно прописати да се забрана свих облика дискриминације односи на све облике наставе и све активности које високошколска установа спроводи у остваривању делатности високог образовања, укључујући и примену и остваривање принципа аутономије универзитета и принципа академских слобода, као и на уџбенике и литературу која се у високошколској установи користи и на спровођење испита. На тај начин би се обезбедило да аутономија универзитета и академска слобода избора метода интерпретације наставних садржаја не обухвата изношење дискриминаторних ставова, говор мржње и излагање личних ставова и мишљења којима се крше и угрожавају људска права и слободе, част, углед и достојанство студената и којима се стварају, подстичу и подржавају стереотипи и предрасуде.

Мишљења смо да је овим Нацртом потребно прописати шта се сматра афирмативним мерама и на кога се ове мере односе, а обзиром да се афирмативне или посебне мере уводе ради постизања пуне равноправности, заштите и напретка лица, односно групе лица која се налазе у неједнаком положају и помињу се у Закону о високом образовању, али без навођења шта се сматра афирмативним мерама и ко су титулари афирмативних мера.

Мишљења смо да у члану 20. став 4. Закона о високом образовању, у циљу усклађивања са Законом о родној равноправности ("Сл. гласник РС", бр. 52/2021) и омогућавања уравнотежене заступљености полова у Комисији за акредитацију, речи: ,,водећи рачуна о заступљености припадника оба пола“, треба заменити речима: ,,водећи рачуна о обезбеђивању уравнотежене заступљености оба пола, која постоји када је заступљеност једног од полова између 40-50% у односу на други пол“.

Исте измене би, у циљу усклађивања са Законом о родној равноправности и омогућавања уравнотежене заступљености полова, такође, требало извршити и у члану 11. став 1, члану 16. став 2. и члану 62. став 7. Закона о високом образовању.

Овом приликом подсећамо да је Комитет за права особа са инвалидитетом у Закључним запажањима о Иницијалном извештају о Србији 2016. године у оквиру Главе III Главне замерке и препоруке, између осталог навео:
  
„Комитет препоручује да држава чланица предузме хитне кораке у циљу обезбеђивања да све особе са инвалидитетом имају приступ квалитетном инклузивном основном, средњем и терцијерном образовању и да се разумна прилагођавања, у складу са утврђеним плановима индивидуалног образовања, обезбеде у редовном образовању. Препоручује да наставници и други стручњаци у образовању похађају обуку о инклузивном образовању и да сви капацитети за средње и терцијерно образовање буду приступачни. Комитет наглашава да одбијање да се изврше разумна прилагођавања представља дискриминацију.“
 
У циљу омогућавања студентима са инвалидитетом приступачног образовања, у складу са Конвенцијом о правима особа са инвалидитетом и закључним запажањима Комитета за права особа са инвалидитетом, потребно је овим Нацртом закона предвидети измену члана 95. став 4. Закона о високом образовању, како би се прописала обавеза, а не могућност високошколске установе да за студенте са инвалидитетом организује и изводи студије, односно поједине делове студија, на знаковном језику. Оваквим изменама би се омогућило да остваривање права студената са одређеним обликом инвалидитета не зависи од препознавања и сензибилисаности установе, кадра и висине трошкова, већ да представља обавезу установе. Сходно наведеном, потребно је извршити измену и допуну члана 96. став 1. Закона о високом образовању како би се прописала обавеза установе да обезбеди и унапреди услове за студирање особа са различитим облицима инвалидитета.

Такође, потребно је допунити члан 101. став 1. Закона о високом образовању прописивањем права студената на приступачност објеката, наставе и наставних средстава, као предуслова за остваривање права студената са различитим облицима инвалидитета на високо образовање.
[bookmark: str_40]Овом приликом подсећамо да је Уставом Републике Србије ("Сл. гласник РС", број 98/2006), као једно од начела Устава, утврђена световност државе. Тако је у члану 11. став 1. Устава утврђено да је Република Србија световна држава, а ставом 2. да су цркве и верске заједнице одвојене од државе. Такође, чланом 21. Устава утврђено је начело забране дискриминације, којим се гарантује забрана дискриминације, непосредне или посредне, по било ком основу.  Чланом 36. Устава се гарантује право на једнаку заштиту права и на правно средство, док се одредбом члана 72. Устава јемчи аутономија универзитета, високошколских и научних установа и утврђује да универзитети, високошколске и научне установе самостално одлучују о своме уређењу и раду, у складу са законом. 
Сходно наведеном, указујемо да одредбе члана 18. Нацрта закона, којима се прописује допуна члана 74. Закона о високом образовању; одредба члана 21. Нацрта закона, којом се додаје нови став 7. у члану 97. Закона о високом образовању и одредба члана 24. Нацрта закона, којом се додаје нова тачка 6) у члану 109. став 1. Закона о високом образовању, нису усклађене са наведеним члановима Устава Републике Србије. Такође, поменуте одредбе нису усклађене ни са одредбама Закона о забрани дискриминације (члан 4. став 1; члан 16. став 1; члан 19. став 1). 
Осим наведеног, мишљења смо да је одредба члана 20. Нацрта закона у делу којим се прописује додавање новог става 10. у члану 93. Закона о високом образовању, који гласи: ,,Наставнику коме је повучена сагласност за службу учења на основу члана 74. став 15. овог закона престаје радни однос“ у нескладу са одредбама Закона о раду којима су прописани разлози за отказ од стране послодавца и поступак пре престанка радног односа.
Такође указујемо да допуна члана 97. Закона о високом образовању, прописана чланом 21. Нацрта закона, као ни допуна члана 109. Закона о високом образовању, прописана чланом 24. Нацрта закона, нису у складу са члановима 21. и 72. Устава, нити су у складу са одредбама Закона о забрани дискриминације (члан 4. став 1; члан 19. став 1).

С поштовањем,

	ЗАШТИТНИК ГРАЂАНА


	



	мр Зоран Пашалић

